নানা নাম রাখলেন শেখ মুজিবুর রহমান। বেশ বড় নাম। তিনি বলতেন, এ  নাম জগৎ জোড়া নাম হবে। মা-বাবা আদর করে ডাকতেন খোকা। ছোট ভাই-বোন ও আত্মীয় স্বজন এবং পাড়া প্রতিবেশী ছোটরা ডাকতো মিয়া ভাই। আর বন্ধুরা ডাকতো মুজিব বলে। স্কুলের স্যাররা ডাকতেন মুজিবর বলে। ছোটবেলায় রোগা-পাতলা এই ছেলেটির মাথাভর্তি ছিলো ঘন কালো চুল। আর ছিলো খুব সাহস।    টুঙ্গিপাড়া নামের গ্রামে খোকার জন্ম। ধীরে ধীরে খোকা বড় হচ্ছে। শৈশব কাটলো। বড় দুই বোন ও ছোট দুই-বোন এবং একমাত্র আদরের ভাই। বাড়িতে আশ্রিত আত্মীয় স্বজনের ছেলেমেয়েরাও আছে। পাড়া-প্রতিবেশী ও বন্ধুরা আছে। খোকা সবার কাছে আকর্ষণীয় মিয়া ভাই।  লেখাপড়ার জন্য বাড়িতে মাস্টার আসে, সবাই একসঙ্গে পড়ে। আবার খেলার মাঠেও সবাই একসঙ্গে খেলে। স্কুলেও যায় একসঙ্গে। এছাড়া নদীর পানিতে ঝাপাঝাপি-সাঁতার কাটা, মাছ ধরাও চলে দল বেধে। রাতের বেলা উঠোনে যখন জোৎস্না ঝরে ঝরে পড়ে তখন মেজ চাচীর কাছে সবাই গল্প শোনে। শুনতে শুনতে কেউ কেউ ঘুমিয়ে যায়। আবার খেতেও বসে সবাই একসঙ্গে। মা তাকে একবাটি দুধে ভাসা সর দিতেন খেতে, কখনও বা ঘরে তৈরি মাখন চিনি মাখিয়ে। কিন্তু খোকা একা খেতে চাইতো না। কাউকে তুলে দিয়ে ভাগাভাগি করে খেতো। খোকা প্রাণখুলে হাসতো, মাঠে গিয়ে ফুটবল খেলতো।    ধানতে  পাটক্ষেতের আলপথ ধরে চলে যেতো নদীর ধারে। সারি সারি নৌকা বাধা থাকতো ঘাটে। নদীর পানিতে রোদ পড়ে ঝিলিমিলি ঢেউ তুলতো। লাল-নীল-হলুদ পাল তুলে নৌকা ভাসতো দূরে দূরে। দেখতে দেখতে দুচোখ জুড়িয়ে যেতো খোকার। আবার কখনও বাড়ির কাছে লম্বা বাঁশের সাকোর ওপর হেঁটে নদীর ওপারে হাটে চলে যেতো। কত রকম মানুষ আসে। চাল-ধান-ডাল-দুধ-শাকসব্জি-মাছ-ফল নিয়ে কেনা-বেচা করতে। খোকা ঘুরে ঘুরে তাদের দেখতো।